钦定古今图书集成/理学汇编/学行典/第090卷 > 题萧欲仁大学篇后 杨时 > 《格物论》孙奇逢
## 钦定古今图书集成/理学汇编/学行典/第090卷 > 题萧欲仁大学篇后 杨时 > 《格物论》孙奇逢

格物致知，为圣学全功，故《圣经》一章，归本于此。此处
不明，而能明德亲民，止于至善者，未之有也。先正之
言曰：“天地闲触目皆物，日用闲动念皆格。一部《大学》
皆格物，《六经》皆格物，《孟子》七篇，便可作《大学注疏》。”然
则天下古今止有此一物，千圣万贤止有此一格，本
无同异。缘朱子补传，阳明复古本，遂成聚讼。近魏柏
乡汇诸家之说而欲定于一，又自为之辩。其言曰：“‘石

文矣。意者格物之义，古人自志学以后无此事，故不
必赘言耶？然未尝以《传》为必不可不补，亦未尝以古
本为不可复，此柏乡之微意也。愚请得而申之。朱子
当日之意，以理有未明，则知有未尽，若偏以穷理属
知也。故阳明云：“穷至事物之理。”其用功之要在一穷
字，用力之地在一理字。若上去一穷，下去一理，直曰
“致知在格物”，其可通乎？故于五百年后有一诤论曰：
“格，正也。物之得其正，而理始极其明。”此于朱子之说，
亦两相成而非两相背。后儒未解其理之一，而徒执
其辞之殊，遂尔戈矛。窃思朱子所窃取者，程子之意
也。程子之言曰：“道外无物，物外无道，在父子则亲，在
君臣则敬。”又曰：“穷理亦多端，或读书讲明义理，或论
古今人物而别其是非，或应事接物而处其当，皆穷
理也。”斯言也，正博约合一之功，岂徇外夸多与世之
博物“洽闻者同耶？”朱子又曰：“凡物必有当然之则，而
自不容已，所谓理也。外而至于人，则人之理不异于
己；远而至于物，则物之理不异于人。极其大则天地
之运、古今之变不能外；尽其小则一尘之微、一息之
顷不能遗。总不外乎知之明、处之当两言而已矣。未
有知之不明而处之能当者也，亦未有处”之不当，而
可谓知之能明者也。紫阳穷理说的浑成，阳明正物
说的直截，总谓有物必有则，穷理穷其所谓则也，正
物正其所谓则也。以亲还父子，以义还君臣，以叙还
兄弟，以别还夫妇，以信还朋友，是合天下国家身心
意知以为物，不离平治、修、齐、诚正以为格。朱子恐后
人不守格物之说，徒事幽渺恍惚之论，既补其传，又
于《或问》发明之。阳明正恐学者以紫阳格物为偏于
知也，谓致知在实事上格。又曰：“去心之不正，以全其
本体之正，道为天下公共之道，学为天下公共之学”，
紫阳与阳明，其实何尝相背？百馀年聚讼，讼愈多而
旨愈晦矣。后儒兀然有心于一草一木之闲，以为格
物如是，此岂当日学问？咎在枝上生枝，竟成岐路。故
道之不明也，不在无言，而在有言；不在寡言，而在多
言。非敢为两家调停，道理固自如此。因为之说，告我
同人。